31998D0527
L 234/39
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 24 юли 1998 година
относно третирането на измами с ДДС (несъответствията между теоретичните приходи от ДДС и действителните приходи от ДДС) за целите на националните сметки
(нотифицирано под номер C(1998) 2202)
(текст от значение за ЕИП)
(98/527/EО, Евратом)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Договора за създаване на Европейската общност за атомна енергия,
като взе предвид Директива 89/130/EИО, Евратом на Съвета от 13 февруари 1989 г. относно хармонизирането на формирането на брутен национален продукт по пазарни цени (1), и по-специално член 1 от нея,
като има предвид, че Решение 94/168/EО, Евратом на Комисията от 22 февруари 1994 г. за мерките, които следва да се предприемат за прилагането на Директива 89/130/EИО, Евратом на Съвета относно хармонизирането на формирането на брутен национален продукт по пазарни цени (2), се отнася по-специално до данъчна измама, но не описва изрично, как би следвало да бъде третирана измамата с ДДС; като има предвид, че поради това е уместно да се опише, как би следвало да се третира такава измама;
като има предвид, че с оглед да се осигури изчерпателността на прогнозите на техните БВП и БНП в съответствие с Директива 89/130/EИО, Евратом, е необходимо държавите-членки да коригират тези прогнози, така че да отчетат измамата с ДДС;
като има предвид, че такова коригиране се отнася до онзи компонент на несъответствията между теоретичните приходи от ДДС и действителните приходи от ДДС, което може да се отдаде на измама, изключваща съучастие на купувача („без съучастничество“);
като има предвид, че мерките, предвидени в настоящата директива, са в съответствие със становището на Комитета, създаден с член 6 от Директива 89/130/EИО, Евратом,
ПРИЕ НАСТОЯЩОТО РЕШЕНИЕ:
Член 1
Държавите-членки изчисляват стойността на измамата с ДДС „без съучастничество“ чрез прилагане на методите, изложени в приложението към настоящото решение.
За целите на горепосоченото изчисляване държавите-членки определят теоретичните приходи от ДДС и действителните приходи от ДДС и изчисляват несъответствието между тези две суми чрез прилагането на следната формула:
Измама „без съучастничество“ = теоретичните приходи от ДДС минус действителните приходи от ДДС минус времевите разлики минус несъстоятелност минус липсващи приходи (измама „със съучастничество“). Държавите-членки коригират, ако е необходимо, сумата на добавената стойност, включена в техните прогнози за БВП и БНП, които са направени в съответствие с Директива 89/130/EИО, Евратом, като добавят към нея стойността на измамата „без съучастничество“, изчислена чрез използване на горната формула.
Член 2
С оглед да се направи корекцията, описана в член 1, държавите-членки могат да прилагат метод, който е еквивалентен на този, описан в член 1, първа алинея и който дава съпоставими резултати.
Член 3
Държавите-членки предоставят на Комисията не по-късно от 1 октомври 1998 г. обяснение за източниците и прилаганите методи и посочват стойността на направените корекции. В съответствие с член 19 от Регламент (EИО, Евратом) № 1552/89 на Съвета (3) Комисията проверява валидността на източниците и използваните методи, както и на направените корекции и сравнимостта на получените резултати, по-специално в случаите, когато описаният метод в член 1, първа алинея не е използван в съответствие член 2.
Срокът за новите държави-членки (Австрия, Финландия и Швеция) е фиксиран на 1 октомври 1999 г.
Член 4
Член 1 престава да действа, ако държава-членка може да докаже на Комисията, че еквивалентното изчисление имплицитно вече е включено в нейните сметки. Всяка държава-членка, желаеща да следва този път, предоставя на Комисията пълна документация до 1 октомври 1998 г. (за Австрия, Финландия и Швеция: 1 октомври 1999 г.).
Комисията уведомява Комитета по БНП за резултатите от прилагането на настоящото решение, и по-специално за използваните от държавите-членки методи.
Член 5
Адресати на настоящото решение са държавите-членки.
Съставено в Брюксел на 24 юли 1998 година.